《临平道中用坡老雪中长韵答刘寺簿》
宋代·胡铨

从来无逸为元龟，艰难稼穑诚宜知。
奚为三老冻且馁，不以仁政勤嘘吹。
澹庵野人错料事，苦吟对雪空掀髭。
苏仙漫解赋晓浩，韩子亦徒歌晚澌。
两翁句法岂不好，祗欠鲠语书安危。
先生忍寒踏凛冽，著屐步步如爰丝。
忧民未减胼胝叟，挟纩拥貂吾忍为。
斲水长哦压郊岛，令我玩味终朝持。
肯同侠窟暖金帐，不说庄生姑射肌。
平生浮云睨卿相，往往羞谈蔡克儿。
向来编研国朝事，典刑一一裨明时。
侧闻玉音犹在耳，记录姓名标殿帷。
遄归承明定不日，启沃要领亲凤姿。
莫将篇什助雪虐，好吐忠嘉淳俗漓。
致君宜许尧相稷，活国未惭唐宰墀。
嗟予三黜从此逝，已觉别衲风披披，
扁舟却忆剡溪老，梦寐早逐心旌驰。
古风永祠此囊锦，恶语勿笑吾言卮。
行行自爱保明哲，咄咄贤业追规随。
况复君家有故事，元城先生刘器之。

作者简介：胡铨（1102年—1180年），字邦衡，号澹庵。吉州庐陵芗城（今江西省吉安市青原区值夏镇）人。南宋爱国名臣、文学家，庐陵“五忠一节”之一，与李纲、赵鼎、李光并称“南宋四名臣”。淳熙七年（1180年），胡铨去世，追赠通议大夫，谥号“忠简”。著有《澹庵集》等传世。